Trein in vlamme gehul by Kaapse stasieDie trein by Eersterivier-treinstasie in vlamme gehul (Foto: Verskaf( ŉ Trein by die Eersterivier-treinstasie in Kaapstad was Vrydag vroegoggend in vlamme gehul. Jermaine Carelse, woordvoerder van die brandweer- en reddingsdienste in Kaapstad, het gesê hulle is omstreeks 04:50 vanoggend na die treinstasie ontbied. Slegs ŉ gedeelte van die trein was aan die brand. Carelse sê die spoedige reaksie van die brandweerdienste van Mfuleni, Kuilsrivier en Belhar het verseker dat die brand beperk word tot die treinwa waar dit uitgebreek het en nie verder versprei het nie. Geen passasiers was op die trein nie. Die brand is omstreeks 05:55 geblus en die toneel is aan die Passasierspooragentskap (Prasa) oorgegee vir verdere ondersoek. Dit is nog nie bekend wat die brand veroorsaak het nie.